Tο Περιφερειακό Συμβούλιο Αττικής αφού συσκέφθηκε σχετικά με τις
αποφάσεις του Υπουργείου Υγείας αναφορικά με την λειτουργία των Γ/Ν
Παίδων Πεντέλης και Γ/Ν “Σισμανόγλειο-Αμαλία Φλέμινγκ» και
Λαμβάνοντας υπόψη ότι:
Α) το Γ/Ν Παίδων Πεντέλης:
1. είναι το μόνο που προσφέρει παιδιατρική περίθαλψη στα παιδιά της
Ανατολικής Αττικής και του Βορείου Τομέα Αθήνας, περιοχών με 26 Δήμους
και με πληθυσμό που υπερβαίνει τα 1,2 εκ. κατοίκους (περίπου 5.000
περιστατικά τον μήνα), όπου με την εν λόγω απόφαση ο όγκος των
περιστατικών αυτών θα αναγκάζεται να συμπιέζεται στα υπόλοιπα δυο
δημόσια παιδιατρικά νοσοκομεία της Αττικής, τα οποία βρίσκονται στο κέντρο
της Αθήνας και είναι ήδη επιβαρυμένα, λόγω της πανδημίας,
2) λειτουργεί επί χρόνια, καθημερινά 8:00-14:30 και σε 24ωρη εφημερία
Δευτέρα, Πέμπτη και κάθε δεύτερη Κυριακή. Κατά την διάρκεια αυτών των
χρόνων, και παρά την υποστελέχωση, το ιατρικό και νοσηλευτικό προσωπικό
του ανταποκρίθηκε με υψηλό αίσθημα ευθύνης στα καθήκοντα του και
απολαμβάνει του σεβασμού και αναγνώρισης από τους πολίτες/γονείς,
ιδιαίτερα δε τα τελευταία δύο χρόνια της πανδημίας.
3) ο εμβολιασμός είναι ιατρική πράξη που ανήκει στην πρωτοβάθμια φροντίδα
υγείας και ήδη υφίστανται Πρωτοβάθμιες Μονάδες Υγείας στην ευρύτερη
περιοχή που μπορούν να καλύψουν τις εμβολιαστικές ανάγκες του
πληθυσμού,
4) λειτουργούσε ήδη ως εμβολιαστικό κέντρο με 4 γραμμές εμβολιασμού
χωρίς να δημιουργείται πρόβλημα με τις εφημερίες του, είναι λογικό και
σωστό ότι οι όποιες επιπλέον γραμμές εμβολιασμού πρέπει να
δημιουργηθούν αναλογικά και στα 3 παιδιατρικά νοσοκομεία της Αττικής
καθώς και στις δομές πρωτοβάθμιας φροντίδας υγείας, έτσι ώστε να
καλύπτονται αναλογικότερα οι εμβολιαστικές ανάγκες ολόκληρης της
γεωγραφικής περιοχής της Αττικής.
B) το Γ/Ν “Σισμανόγλειο-Αμαλία Φλέμινγκ” εξυπηρετεί ολόκληρη τη
Βορειοανατολική Αττική ως Γενικό Νοσοκομείο και με την απόφαση να γίνει
αποκλειστικά νοσοκομείο περιστατικών Covid-19, ουσιαστικά παροπλίστηκε,
με αποτέλεσμα να αφήνονται εκατοντάδες άνθρωποι αβοήθητοι από τα
υπόλοιπα -εκτός Covid - αλλά εξίσου ζωτικής σημασίας θέματα υγείας!

Όλοι αυτοί οι βεβαρημένοι ασθενείς από την τεράστια γεωγραφικά και
πληθυσμιακά περιοχή καλούνται να συρρέουν στα νοσοκομεία του κέντρου,
επιβαρυνόμενοι έτι παραπάνω.

ΑΠΟΦΑΣΙΖΕΙ KATA ΠΛΕΙΟΨΗΦΙΑ ΤΗΝ ΕΚΔΟΣΗ ΤΟΥ ΠΑΡΟΝΤΟΣ

ΨΗΦΙΣΜΑΤΟΣ

ΜΕ ΤΟ ΟΠΟΙΟ ΚΑΛΕΙ ΤΟ ΥΠΟΥΡΓΕΙΟ ΥΓΕΙΑΣ

Α. να επαναφέρει στην κανονική του λειτουργία το Γ/Ν Παίδων Πεντέλης μέσω
της άμεσης έκδοσης σχετικής απόφασης, διασφαλίζοντας έτσι το κρίσιμο
αγαθό της άμεσης πρόσβασης στη Δημόσια Υγεία των παιδιών των
οικογενειών του Βορείου Τομέα Αθηνών και ολόκληρης της Ανατολικής
Αττικής. Ζητούμε να κινητοποιηθούν και να αξιοποιηθούν οι δομές
Πρωτοβάθμιων Μονάδων Φροντίδας, οι οποίες λόγω και της γεωγραφικής
τους διασποράς θα διευκολύνουν πολύ τόσο τα παιδιά όσο και τις οικογένειες
τους στο να εμβολιάζονται σύντομα και εύκολα χωρίς αχρείαστες μετακινήσεις
προς ένα μεγάλο αλλά μακρινό εμβολιαστικό κέντρο. Αιτούμεθα δε, όπως το
Γ/Ν Παίδων Πεντέλης επανέλθει στο καθεστώς των 24ώρων γενικών
εφημεριών όπως ίσχυε μέχρι τις 7/1/2022.
Β. να αποκαταστήσει άμεσα την λειτουργία του Γ/Ν “Σισμανόγλειο - Αμαλία
Φλέμινγκ” επαναλειτουργώντας και πάλι όλα τα τμήματα ζωτικής σημασίας.